钦定古今图书集成/明伦汇编/氏族典/第023卷 > 《廖用贤尚友录》 > 冯崇
## 钦定古今图书集成/明伦汇编/氏族典/第023卷 > 《廖用贤尚友录》 > 冯崇

按《北燕录》：崇，弘之长子也。嫡妃王氏所生，封长乐公，
崇于兄弟中最长。弘僭伪位，立慕容氏为王，后废，王
氏不得立，又黜崇，令镇肥如。崇母弟广平公朗、乐陵
公邈相谓曰：“今国家将亡，大运有在，人无知，愚皆知
之。王复受慕容氏之谮，吾兄弟死无日矣。”于是相与
出奔辽西，说崇降魏，崇从之。会世祖遣给事中王德
诣崇，陈示成败，崇遂遣邈如魏，举郡乞降。世祖复遣
兼鸿胪李继持节拜崇假节、侍中、都督幽平二州东
裔诸军事、车骑大将军、领护东裔校尉、幽平二州牧，
封辽西王，录其国尚书事，食辽西十郡，承制授官。